جمهور باشقانی رجب طیب اردوغان می‌ین 14-ده رکورد فعال‌لیقلا سئچکیده میللی ایراده‌سینی اورتایا قویان بوتون وطنداش‌لارا تشککور ائدیب.
جمهور باشقانی اردوغان اؤزل تلویزیون کاناللاریندان‌ ایکیسی‌نین بیرگه یاییمیندا ژورنالیست‌لرین سوال‌لارینی جاوابلاندیریب و گوندمله باغلی آچیقلاما‌لار وئریب.
می‌ین 14-ده کئچیریلن جمهور باشقانی و پارلامنت سئچکی‌لرینده سئچیمیندن آسیلی اولمایا‌راق سس وئرن هر بیر وطنداشا تشککورونو بیلدیرن جمهور باشقانی اردوغان تورکیه-یه یاراشان بؤیوک بیر دموکراسی شن‌لیگی یاشادیق‌لارینی و بونون دونیادا بلکه ده گؤرونمه‌میش بیر حادثه اولدوغونو سؤیله‌ییب.
میللتین گؤستردیگی یئتکینلیگین هر جور تقدیردن اوستون اولدوغونو وورغولایان جمهور باشقانی اردوغان دئییب:
"90 فایزه قدر (سئچکیده) فعال‌لیق وار. من همچنین سئچکی سوره جینده سیاسی فعاللیغین آرتیریلماسیندا و دموکرسی‌‌نین  قورونماسیندا امگی اولان بوتون سیاسی پارتیا‌لارا، نامیزدلره، مدیا اورقان‌لارینا، تهلوکه‌سیزلیک قوه‌لری و عدلیه اورقانلاریندان‌ بوتون دؤولت قوللوقچولارینا تشککور ائتمک ایستییرم. بوتون سئچیلمیش میللت وکیل‌لرینی اولجه‌دن تبریک ائدیرم و اونلارا اوغورلار آرزولاییرام".
پرزیدنت سئچکی‌لری‌نین ایلک توروندا خالقین اونا بؤیوک رغبت گؤستردیگینی وورغولایان اردوغان میللتین تورکیه بویوک میللت مجلیسینده‌کی چوخلوغو جمهور اتفاقینا وئردیگینی دئییب.
“بیزیم اوچون ان اوستون اولان سئچکی قوتوسوندا تظاهر ائدن ایراده‌دیر” ایفاده‌سینی ایشله‌دن جمهور باشقانی اردوغان می‌ین 28-ده کئچیریله‌جک پرزیدنت سئچکی‌لری‌نین ایکینجی توروندا سئچیجی‌لردن بؤیوک فعال‌لیق گؤزله‌دیک‌لرینی سؤیله‌دی.
می‌ین 14-ده کئچیریلن پرزیدنت سئچکی‌لرینده سئچیجی‌لرین فعال‌لیغی 88،52 فایز، پارلامنت سئچکی‌لرینده ایسه 87،40 فایز اولوب.
